Broj: 711-I-45-P-289-18/20-20-11

Zagreb, 3. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Luke Grabušića, zamjenika gradonačelnika Grada Donja Stubica**, pokrenutom Odlukom Povjerenstva, broj: 711-I-1764-P-289-18/19-18-11 od 11. listopada 2016.g., na 71. sjednici, održanoj 3. prosinca 2019.g., donosi sljedeću:

**ODLUKU**

**Sudjelovanjem dužnosnika Luke Grabušića, zamjenika gradonačelnika Grada Donja Stubica, u donošenju prijedloga Povjerenstva za pripremu i provedbu postupka dodjele financijskih sredstava udrugama u 2018.g., upućenog gradonačelniku Grada Donja Stubica, da na temelju navedenog prijedloga donese Odluku o dodjeli financijskih sredstava udrugama iz Proračuna Grada Donja Stubica za 2018.g., kojom se, između ostalih, financijska sredstva dodjeljuju i Sportskoj zajednici Grada Donja Stubica, u kojoj je dužnosnik Luka Grabušić član te obavlja poslove člana Izvršnog odbora, dužnosnik Luka Grabušić narušio je vlastitu vjerodostojnost i integritet u obnašanju javne dužnosti, čime je počinio povredu članka 5. stavka 1. ZSSI-a.**

Obrazloženje

Povjerenstvo je na 65. sjednici, održanoj 11. listopada 2019.g., pokrenulo postupak za odlučivanje o sukobu interesa protiv dužnosnika Luke Grabušića, zamjenika gradonačelnika Grada Donja Stubica, zbog moguće povrede članka 5. stavka 1. ZSSI-a, koja proizlazi iz okolnosti da je navedeni dužnosnik, kao član Povjerenstva za pripremu i provedbu postupka dodjele financijskih sredstava udrugama u 2018.g., predložio gradonačelniku Grada Donja Stubica donošenje Odluke o dodjeli financijskih sredstava udrugama iz Proračuna Grada Donja Stubica kojom se, između ostalih, financijska sredstva dodjeljuju i Sportskoj zajednici Grada Donja Stubica u kojoj je dužnosnik član te obavlja poslove člana Izvršnog odbora.

Na Odluku o pokretanju postupka dužnosnik se očitovao pisanim očitovanjem zaprimljenim dana 5. studenog 2019.g., pod brojem ulazne pošte 711-U-3731-P-289-18/19-19-2. U očitovanju dužnosnik u bitnom navodi kako je na lokalnim izborima provedenim 2017.g. izabran na dužnost zamjenika gradonačelnika Grada Donja Stubica. Tu dužnost počeo je obnašati 26. svibnja 2017.g. Dužnosnik navodi kako nije smatrao spornim svoje članstvo u Sportskoj  
zajednici čiji je član od pristupanja nakon izborne skupštine 2016.g. Također, dužnosnik napominje kako ne prima nikakvu naknadu niti ostvaruje bilo kakav osobni probitak od  
istog. Nadalje, Grad Donja Stubica svake godine raspisuje natječaj za dodjeljivanje  
financijskih sredstava udrugama koji su od interesa za opće dobro i razvoj grada, među  
kojima je i predmetna Sportska zajednica. Pripremu i provedbu postupka dodjele financijskih  
sredstava udrugama povodi Povjerenstvo koje se sastoji od tri člana i jednog zamjenskog  
člana. U tijeku je provođenje postupka dodjele financijskih sredstava za 2020. godinu te sada nije   
član navedenog Povjerenstva.

U odnosu na 2018.g. dužnosnik navodi kako je bio imenovan, uz još dva člana, članom Povjerenstva. Dužnosnik ističe da je postupak dodjele financijskih sredstava proveden apsolutno transparentno i zakonito te da je prijedlog Povjerenstva o iznosu sredstava donesen  
jednoglasno. Također, prijedlog Povjerenstva ne obvezuje, nego je podložan daljnjem sustavu  
nadzora od strane gradonačelnika koji i donosi konačnu odluku.

Dužnosnik napominje i da je isti iznos sredstava doznačen Sportskoj zajednici i 2017.g. kada nije bio na funkciji zamjenika gradonačelnika i kada je donositelj odluke o  
financiranju bio drugi gradonačelnik. Također i 2019. godine nije bio član Povjerenstva za pripremu i provedbu postupka dodjele financijskih sredstava udrugama, a iznos koji se dodijelio Sportskoj zajednici je ostao isti kao i 2017.g i 2018.g. U konačnici dužnosnik ističe da dužnost zamjenika gradonačelnika obavlja volonterski.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika koji vodi Povjerenstvo utvrđeno je kako Luka Grabušić obnaša dužnost zamjenika gradonačelnika Grada Donja Stubica od 26. svibnja 2017.g. Stoga je i Luka Grabušić, povodom obnašanja navedene dužnosti, obvezan postupati sukladno odredbama ZSSI-a.

U predmetnom postupku Povjerenstvo je, povodom zaprimljenih prijava protiv dužnosnika Luke Grabušića, podnesenih 20. rujna 2018.g. i 16. listopada 2018.g., i slijedom Odluke o pokretanju postupka prikupilo relevantne podatke i dokumentaciju kako bi utvrdilo predstavljaju li predmetne okolnosti povredu odredbi članka 5. stavka 1. ZSSI-a.

Nogometni Klub Stubica je na traženje Povjerenstva dostavio očitovanje od 16. siječnja 2019.g. u kojem se navodi kako je Luka Grabušić član navedenog nogometnog kluba kao registrirani igrač u amaterskoj selekciji veteranske kategorije te je višegodišnji član kluba s nekoliko prekida od svoje 11. godine. Dužnosnik ne obnaša nikakvu izvršnu funkciju u tijelima kluba te ne prima nikakvu financijsku naknadu od kluba. U očitovanju se dalje navodi kako su prostorije kluba u vlasništvu Grada Donja Stubica te sve troškove održavanja i uređenja snosi Grad Donja Stubica. Klub je jedan od desetak sportskih udruga u sklopu Sportske zajednice Donja Stubica te se financira isključivo preko Sportske zajednice Grada Donja Stubica.

Uvidom u Registar udruga utvrđeno je da je pod Reg br. 02001213 upisan savez udruga naziva SPORTSKA ZAJEDNICA GRADA DONJA STUBICA. Kao cilj osnivanja navedenog saveza udruga navodi se razvitak i promicanje sporta, razvijanje uvjeta za postizanje vrhunskih dometa, širenje aktivnosti osobito djece i mladeži, razvijanje i promicanje međusobne suradnje udruženih članica, ostvarivanje međunarodnih sportskih veza i suradnje, promicanje odgojnih zadaća u sportu u duhu fair-playa, razumijevanje, tolerancija i odgovornost kroz bavljenje sportom te promicanje olimpijskih ideala. Navedeni savez udruga registriran je za obavljanje djelatnosti organiziranja i provođenja sportskih natjecanja i sportskih priredbi, organiziranja sportskih edukativnih projekata i programa (kampovi, škole, priredbe, festivali, radionice) za poticanje bavljenja sportom i tjelesnim vježbanjem, organiziranja i razvijanja sportskih udruga i sportskih djelatnosti te promocije sporta i zdravog načina življenja.

Na traženje Povjerenstva Sportska zajednica Grada Donja Stubica je 31. srpnja 2019.g. dostavila očitovanje u kojem se navodi kako je Luka Grabušić član sportske zajednice od pristupanja nakon izborne skupštine 2016.g. te je član Izvršnog odbora i ne prima nikakvu naknadu.

Grad Donja Stubica je 8. veljače 2019.g. dostavio očitovanje, KLASA: 080-01/18-01/2 od 14. siječnja 2019.g., u kojem se navodi da je NK STUBICA jedan od desetak sportskih klubova koji djeluju u sklopu udruge Sportska zajednica Grada Donja Stubica te se financiraju iz proračunskih sredstava Grada Donja Stubica. Grad Donja Stubica svake godine raspisuje natječaj za dodjeljivanje financijskih sredstava udrugama koje su od interesa za opće dobro i razvoj Grada, putem kojeg se potom vrši ocjena prijava i dodjela financijskih sredstava. Navedeni postupak provodi se sukladno odredbama Zakona o sportu i Odluci o financiranju javnih potreba Grada Donja Stubica kroz rad udruga (“Službeni glasnik Krapinsko-zagorske županije” 34/15). Dakle, NK STUBICA se ne financira neposredno od strane Grada, već isključivo kao dio Sportske zajednice, koja potom između svojih članova (sportskih klubova) provodi posebnim aktom propisani postupak natječaja i na taj način raspoređuje dobivena sredstva.

U očitovanju se dalje navodi kako pripremu i provedbu postupka dodjele financijskih sredstava udrugama provodi Povjerenstvo za pripremu i provedbu postupka dodjele financijskih sredstava udrugama, koje se sastoji od tri člana i jednog zamjenskog člana, te se za svaku godinu, odnosno za svaki postupak imenuje odvojeno. U tijeku je provođenje postupka dodjele financijskih sredstava za 2019. godinu te Luka Grabušić nije član navedenog Povjerenstva. U postupku dodjele financijskih sredstava za 2018. godinu, Luka Grabušić bio je, između ostalih, imenovan članom Povjerenstva.

Uvidom u dokumentaciju u vezi postupka dodjele financijskih sredstava udrugama za 2018.g. utvrđeno je kako je dužnosnik Luka Grabušić bio jedan od tri člana Povjerenstva za pripremu i provedbu postupka dodjele financijskih sredstava udrugama u 2018.g. Na 1. sjednici navedenog Povjerenstva 17. siječnja 2018.g. utvrđena je natječajna dokumentacija za raspisivanje javnog poziva za dodjelu financijskih sredstava udrugama u 2018.g. te je ista predložena na donošenje gradonačelniku. Na 2. sjednici 19. veljače 2018.g. Povjerenstvo za pripremu i provedbu postupka dodjele financijskih sredstava je izvršilo administrativnu provjeru dostavljenih prijava, zatim pojedinačnu ocjenu prijavljenih projekata i zbirnu ocjenu, po djelatnostima. na temelju navedene ocjene Povjerenstvo je gradonačelniku predložilo donošenje Odluke o dodjeli financijskih sredstava udrugama iz Proračuna Grada Donja Stubica, koja je i donesena 23. veljače 2018.g. Kao jedan od prijavljenih projekata koje je ocjenjivalo navedeno Povjerenstvo bio je onaj Sportske zajednice Grada Donja Stubica te je isti savez udruga po prijedlogu Povjerenstva financiran Odlukom gradonačelnika u iznosu od 343.000,00 kn, koliko je i traženo. Sve navedene potvrdio je i sam dužnosnik u svom očitovanju.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je u provedenom postupku nedvojbeno utvrdilo kako je dužnosnik Luka Grabušić bio jedan od tri člana Povjerenstva za pripremu i provedbu postupka dodjele financijskih sredstava udrugama u 2018.g. Na 2. sjednici 19. veljače 2018.g. Povjerenstvo za pripremu i provedbu postupka dodjele financijskih sredstava je izvršilo administrativnu provjeru dostavljenih prijava, zatim pojedinačnu ocjenu prijavljenih projekata i zbirnu ocjenu, po djelatnostima. Na temelju navedene ocjene Povjerenstvo je gradonačelniku predložilo donošenje Odluke o dodjeli financijskih sredstava udrugama iz Proračuna Grada Donja Stubica, koja je i donesena 23. veljače 2018.g. kako je predloženo. Kao jedan od prijavljenih projekata koje je ocjenjivalo navedeno Povjerenstvo bio je onaj Sportske zajednice Grada Donja Stubica te je isti savez udruga po prijedlogu Povjerenstva financiran Odlukom gradonačelnika u iznosu od 343.000,00 kn, koliko je i traženo. Dužnosnik Luka Grabušić član je Sportske zajednice Grada Donja Stubica od pristupanja nakon izborne skupštine 2016.g. te je član Izvršnog odbora i ne prima nikakvu naknadu. Sve navedene potvrdio je i sam dužnosnik u svom očitovanju.

Obveza dužnosnika da u obnašanju javnih dužnosti postupaju sukladno načelima iz članka 5. stavka 1. ZSSI-a nije propisana apstraktno već u kontekstu obveze dužnosnika da izbjegavaju svaki sukob interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

S obzirom da je dužnosnik član udruge Sportska zajednica Grada Donja Stubica, te obavlja funkciju u Izvršnom odboru udruge, navedena udruga opravdano može smatrati s dužnosnikom interesno povezanom u smislu članka 4. stavka 5. ZSSI-a.

Stoga gore navedene okolnosti dodijele financijskih sredstava iz Proračuna Grada Donje Stubice udruzi Sportska zajednica Grada Donja Stubica, odnosno dužnosnikovo sudjelovanje i postupanje u postupku koji prethodi dodjeli sredstava, mogu opravdano stvoriti dojam kako se time ostvaruje probitak osobe koja se može smatrati s dužnosnikom povezanom osobom. Stoga je dužnosnik u navedenom slučaju bio dužan poduzeti odgovarajuće radnje i mjere, kao primjerice izuzimanje ili javno deklariranje spornih okolnosti i dr., što uključuje i mogućnost, ali i obvezu dužnosnika da zatraži mišljenje Povjerenstva sukladno članku 6. stavku 1. ZSSI-a, sve kako bi zaštitio vlastitu vjerodostojnost i integritet te otklonio svaku sumnju da je koristio javnu dužnost za probitak osobe koja je s njim povezana. Budući da dužnosnik u predmetnom slučaju isto nije učinio, Povjerenstvo utvrđuje kako je sudjelovanjem u donošenju prijedloga Povjerenstva za pripremu i provedbu postupka dodjele financijskih sredstava udrugama u 2018.g., u kojem je bio član, gradonačelniku Grada Donja Stubica da donese Odluku o dodjeli financijskih sredstava udrugama iz Proračuna Grada Donja Stubica za 2018.g., a kojom se, između ostalih, financijska sredstva dodjeljuju i Sportskoj zajednici Grada Donja Stubica, narušio vlastitu vjerodostojnost i integritet u obnašanju javne dužnosti čime je počinio povredu članka 5. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao mogućnost izricanja sankcije.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Luka Grabušić, elektroničkom dostavom
2. Podnositelji prijave, putem dostavljene e-mail adrese
3. Objava na internetskoj stranici Povjerenstva
4. Pismohrana